บลจ.บัวหลวง ขายกอง BP14/17 18-25เม.ย.นี้
บลจ.บัวหลวง ออกกองทุนตราสารหนี้ต่างประเทศ BP14/17 ชูผลตอบแทน1.45% เสนอขาย 18-25 เม.ย.60
3 พ.ค. 2560

บริษัทหลักทรัพย์จัดการกองทุนรวมบัวหลวง จำกัด หรือ บลจ.บัวหลวง ออกกองทุนรวมบัวหลวงธนสารพลัส 14/17 (BP14/17) อายุประมาณ 6 เดือน ขนาดโครงการ 7,000 ล้านบาท เน้นลงทุนในตราสารหนี้ต่างประเทศ โดยประมาณการผลตอบแทน 1.45% ต่อปี เสนอขายหน่วยลงทุนให้กับประชาชนทั่วไปครั้งแรก (IPO) วันที่ 18-25 เม.ย.นี้
สำหรับกองทุน BP14/17 เน้นลงทุนในตราสารแห่งหนี้ต่างประเทศ และหรือเงินฝากต่างประเทศ ไม่น้อยกว่า 80% ของ NAV โดยจะลงทุนในตราสารหนี้ภาครัฐ รัฐวิสาหกิจ สถาบันการเงิน และหรือภาคเอกชน ในระดับ Investment grade
โดยกองทุนดังกล่าวเหมาะสมกับเงินลงทุนของผู้ลงทุนที่ต้องการสร้างผลตอบแทนจากการลงทุนในตราสารแห่งหนี้ต่างประเทศ โดยเลือกลงทุนในตราสารหนี้ของกิจการที่มีความมั่นคง และมีศักยภาพในการให้ผลตอบแทนที่ดี อย่างไรก็ตาม เงินลงทุนที่จะนำมาลงทุนในกองทุนนี้ ควรเป็นเงินส่วนที่สามารถลงทุนได้ตามอายุกองทุน ลงทุนขั้นต่ำ 10,000 บาท ที่ราคาเสนอขาย 10 บาทต่อหน่วยลงทุน